**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 31.12.2023, ora 08:00 – 01.01.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 01.01.2024, ora 07:00**

**RÂURI**

**Debitele au fost în general staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, bazinele superioare ale Jiului și Oltului, unde au fost în scădere.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraş, Nera, Cerna, bazinul superior şi mijlociu al Bistriței, bazinele superioare ale Jiului, Oltului, pe cursurile superioare ale Lotrului, Trotuşului, Prutului, pe cursul mijlociu şi inferior al Moldovei și pe unii afluenți din bazinul superior și mijlociu al Oltului. Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe râurile din bazinele hidrografice: Bârlad, Jijia, afluenții din bazinul inferior al Jiului, unii afluenți din bazinul inferior al Oltului, pe cursul superior al Ialomiței și pe unele râuri din Dobrogea.

Formațiunile de gheață (gheață la maluri), existente izolat în bazinul Bârladului, s-au aflat în ușoară extindere și intensificare.

Se situează peste **COTA DE ATENȚIE/FAZA a I a de APĂRARE** râul Crasna la stația hidrometrică Domăneşti (400+6)-jud. SM (sector îndiguit).

**Debitele vor fi în general staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega Veche, Bega, Timiș, Bârzava, Moravița, Caraș, Nera, Cerna, Buzău, bazinele superioare şi mijlocii ale Jiului și Oltului și cursul Prutului, unde vor fi în scădere.

Sunt posibile creșteri ușoare de niveluri și debite, ca urmare a precipitațiilor prognozate și cedării apei din stratul de zăpadă, pe unele râuri mici din regiunile intracarpatice.

Formațiunile de gheață (gheață la maluri), existente izolat în bazinul Bârladului, se vor menține fără modificări semnificative.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 31.12.2023 – 01.01.2024 a fost în uşoară creştere, având valoarea de 8900 m3/s**, peste media multianuală a lunii decembrie 5200 m3/s.

În aval de Porţile de Fier debitele au fost în scădere pe sectorul Gruia – Brăila și relativ staționare pe sectorul Galați – Tulcea.

**Debitul la intrarea în țară (secțiunea Baziaș) va fi în creștere ușoară (9000 m3/s).**

În aval de Porţile de Fier debitele vor fi în creștere la Gruia, în scădere pe sectorul Calafat – Galați și staţionare pe sectorul Isaccea – Tulcea.

**2.** **Situaţia meteorologică în intervalul 31.12.2023, ora 08:00 –01.01.2024, ora 06:00**

**ÎN ŢARĂ**

Valorile termice s-au menținut cu mult peste cele specifice perioadei în cea mai mare parte a țării, pe arii restrânse cu abateri diurne pozitive de până la 10...11 grade; astfel, maximele s-au încadrat între 1 grad la Câmpeni și 16 grade la Lugoj și Pătârlagele. La ora 6, temperatura aerului avea valori cuprinse între -6 grade la Miercurea Ciuc, Întorsura Buzăului și Sfântu Gheorghe (CV) și 11 grade la Oravița. Cerul s-a înnorat treptat în vest, nord și parțial în centru unde cu totul izolat a plouat slab, iar în restul zonelor a fost mai mult senin. Vântul a suflat slab și moderat, cu ușoare intensificări pe crestele montane, mai ales în nordul Carpaților Meridionali, unde rafalele au depășit 70...80 km/h. Este strat de zăpadă în cea mai mare parte a zonei montane și măsura -în platformele stațiilor meteorologice- până la 76 cm în Munții Făgăraș, la peste 2000 m altitudine. A fost ceață, mai ales dimineața și noaptea, local în Transilvania (pe alocuri persistentă) și pe arii restrânse în celelalte zone.

*Observaţii: de ieri dimineață de la ora 6 au fost în vigoare 6 atenționări cod galben pentru fenomene meteorologice periculoase imediate, emise după cum urmează: câte 2 de către SRPV Sibiu și SRPV Constanța și căte 1 de către SRPV Cluj și SRPV Craiova.*

**LA BUCUREŞTI**

Vremea a fost în continuare frumoasă și caldă pentru această dată. Cerul a fost mai mult senin, iar vântul a suflat slab. Temperatura maximă a fost de 13 grade la Afumați și Băneasa și 14 grade la Filaret, iar la ora 6 se înregistrau -3 grade la stația meteo Băneasa, -1 grad la Afumați și 0 grade la Filaret.

**3. Prognoza meteorologică în intervalul 01.01.2024, ora 08:00 –02.01.2024, ora 08:00**

**ÎN ŢARĂ**

Valorile termice se vor menține peste mediile multianuale ale perioadei. În regiunile intracarpatice vor fi înnorări în cea mai mare parte a intervalului, dimineața izolat va fi ceață, iar începând din orele amiezii ploile se vor extinde treptat. La munte, la altitudini mari, trecător vor fi precipitații sub formă de lapoviță și ninsoare. În restul teritoriului înnorările vor fi temporare, pe suprafețe mici va ploua sau va burnița, iar dimineața și noaptea pe arii relativ restrânse se va semnala ceață. Vântul va sufla slab și moderat, cu intensificări la munte, la altitudini mari, în special în Carpații Orientali, unde la rafală se vor depăși 70...90 km/h, dar la cote mai reduse și pe arii restrânse și în vest, centru și est. Temperaturile maxime se vor încadra în general între 5 și 13 grade, iar cele minime vor fi cuprinse între -4 și 6 grade.

**LA BUCUREŞTI**

Valorile termice se vor menține peste cele normale la început de an, astfel că maxima va fi de 10...11 grade, iar minima de 2...4 grade. Cerul va fi variabil, posibil cu nebulozitate joasă sau ceață noaptea. Vântul va sufla slab și moderat.

**4. Buletin nivometeorologic pentru perioada 31.12.2023, ora 20 – 02.01.2024, ora 20**

**Munţii Făgăraș, Parâng:** **RISC MODERAT**

La peste 1800 m, stratul de zăpadă are în continuare dimensiuni considerabile, iar în partea superioară sunt prezente cruste de gheață și porțiuni cu zăpadă întărită ca urmare a alternanței de temperaturi pozitive și negative înregistrate, ce au ajutat la compactarea ultimului strat depus peste zăpada mai veche, tasată și înghețată. În zonele adăpostite și pe văi se întâlnesc depozite mai mari de zăpadă și troiene ce depășesc pe alocuri 1 metru și care pot fi dislocate la supraîncărcări mari.

Sub 1800 m, stratul de zăpadă s-a topit semnificativ datorită temperaturilor ridicate înregistrate. Pe anumite văi de la peste 1500 m și în zonele adăpostite se mai întâlnesc și aici depozite însemnate de zăpadă, transportată în perioada precedentă de vântul din altitudine. Temperaturile pozitive vor favoriza în continuare umezirea și tasarea zăpezii.

În aceste condiții riscul declanșării avalanșelor va fi moderat (2) și va fi prezent doar pe pantele mai înclinate unde sunt depozite mai importante și unde se pot declanșa avalanșe de dimensiuni mici și cu totul izolat medii.

**Munţii Bucegi, Țarcu, Călimani-Bistriţei, Rodnei, Vlădeasa-Muntele Mare:** **RISC MODERAT**

Stratul de zăpadă este prezent atât în zonele înalte, cât și în cele mai joase, în special în Carpații Orientali și în nordul celor Occidentali, acolo unde temperaturile din ultima perioadă au fost mai scăzute, inclusiv la altitudini joase, iar topirea zăpezii mai puțin prezentă. Datorită vântului intens, mare parte din zăpadă a fost depusă în zonele adăpostite și pe văi, unde se întâlnesc depozite mai mari de zăpadă. Sunt formate plăci de vânt, de grosimi variabile. La suprasarcini, pe pantele mai înclinate unde sunt depozite mai mari prezente, riscul declanșării unor avalanșe de dimensiuni mici și izolat medii va fi moderat (2), exceptând altitudinile mai joase din Munții Bucegi, unde zăpada are grosimi mici, iar riscul este redus (1).

**Munţii Ceahlău:** **RISC REDUS**

Stratul de zăpadă este mai redus în Masivul Ceahlău. În zonele adăpostite și pe văi sunt formate unele depozite de zăpadă. Riscul va fi redus (1) și va fi prezent cu totul izolat la suprasarcini mari în zonele cu depozite.

**Evoluția vremii din perioada 29.12.2023 - 31.12.2023:**

Vremea a fost caldă pentru această perioadă a anului. Cerul a fost variabil, temporar noros. Izolat s-au semnalat precipitații mixte slabe, trecător ploi. Vântul a prezentat intensificări temporare în zonele înalte din toate masivele, ce au atins trecător 60-70 km/h și pentru scurt timp 90-110 km/h pe creste, mai susținute pe crestele din Carpații Orientali. Pe arii restrânse s-a semnalat ceață, asociată în zonele înalte și cu depuneri de chiciură. Stratul de zăpadă a scăzut ușor, în special în Carpații Meridionali (cu cel mult 4 cm la Bâlea-Lac).

**În data de 31.12.2023, la ora 14,** stratul de zăpadă din platforma stațiilor meteorologice măsura:

**Carpaţii Meridionali:** 77 cm la Bâlea-Lac, 28 cm la Cuntu, 20 cm la Vf. Omu, 31 cm Vf. Țarcu, 22 cm la Parâng, 16 cm la Păltiniș, 5 cm la Predeal, 3 cm Sinaia şi petice la Fundata;

**Carpaţii Orientali:** 54 cm la Vf. Călimani, 41 cm la Bucin, 37 cm la Vf. Lăcăuți, 24 cm la Vf. Iezer, 11 cm la Ceahlău-Toaca, 3 cm la Penteleu;

**Carpaţii Occidentali:** 47 cm la Stâna de Vale, 15 cm la Semenic, petice la Roșia Montană și Vf. Vlădeasa.

**Prognoza vremii în intervalul 31.12.2023 ora 20 - 02.01.2024 ora 20:**

Vremea va fi în continuare mai caldă decât normalul perioadei. Cerul va avea înnorări temporare, iar local se vor semnala precipitații mixte slabe, temporar ninsori, cu precădere la altitudini mai mari în Carpații Orientali și în cei Occidentali. Vântul va sufla în general moderat, cu intensificări temporare de 50-70 km/h în majoritatea masivelor, iar în zonele înalte trecător de peste 70-80 km/h. Pe arii restrânse se va semnala ceață, asociată izolat și cu depuneri de chiciură. Stratul de zăpadă nu va avea variații importante și va înregistra ușoare creșteri doar în nordul Carpaților Orientali.

**Temperaturi prognozate în intervalul 31.12.2023 ora 20 - 02.01.2024 ora 20:**

**Peste 1800 m:** temperaturi minime: în general -7 la -2 grade; temperaturi maxime: -3 la 3 grade, mai scăzute în 02 ianuarie;

**Sub 1800 m:** temperaturi minime: în general -4 la 1 grad; temperaturi maxime: 0 la 7 grade, mai scăzute în 02 ianuarie.

**Vânt la peste 2000 m:** la noapte și mâine din sector predominant sud-vestic, iar de mâine după-amiaza și seara în general din vest, cu viteze temporare de 70-80 km/h.

**Izoterma de 0 grade:** în scădere de la 1600-2000 m la 800 și 1400 m, cu cele mai scăzute valori în nordul Carpaţilor Orientali și cu cele mai ridicate în Carpații Meridionali.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

Se aplică situația de restricții în alimentarea cu apă la folosința:

- S.C. APAVITAL S.A. Iași prin reducerea debitelor la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**